酬盧祕書二十韻
作者：白居易
朝代：唐

paragraphs: 謬歷文場選，慙非翰苑才。
雲霄高暫致，毛羽弱先摧。
識分忘軒冕，知歸返草萊。
杜陵書積蠹，豐獄劒生苔。
晦厭鳴雞雨，春驚震蟄雷。
舊恩收墜履，新律動寒灰。
鳳詔容徐起，鵷行許重陪。
衰顏雖拂拭，蹇步尚低徊。
睡少鐘偏警，行遲漏苦摧。
風霜趁朝去，泥雪拜陵迴。
上感君猶念，傍慙友或推。
石頑鐫費匠，女醜嫁勞媒。
倏忽青春度，奔波白日頹。
性將時共背，病與老俱來。
聞有蓬壺客，知懷杞梓材。
世家標甲第，官職滯麟臺。
筆盡鉛黃點，詩成錦繡堆。
嘗思豁雲霧，忽喜訪塵埃。
心爲論文合，眉因勸善開。
不勝珍重意，滿袖寫瓊瓌。